Vyftal onderskeidings vir snelbouler | Netwerk24
Deur Marnus Kok 04 Januarie 2019 18:46
Die kaptein van die Suid-Afrikaanse Skolekrieketspan was uitgeboul toe hy vyf onderskeidings in 2018 se matriekeindeksamen behaal het.
Gerald Coetzee stuur 'n aflewering af tydens die nasionale T20-skolekriekettoernooi in Pretoria in 2018. Foto: Gallo Images
Die 18-jarige Gerald Coetzee, 'n leerling aan St. Andrew's in Bloemfontein, het onderskeidings in Afrikaans (eerste addisionele taal), geografie, lewenswetenskap, lewensoriëntering en wiskundige geletterdheid behaal.
Dié veelsydige krieketspeler sal jou vertel enige bouler droom daarvan om vyf paaltjies in 'n kolfbeurt plat te trek, so vyf onderskeidings is nie vir hom te versmaai nie.
"Ek was baie verbaas omdat ek dit nie verwag het nie. Ek wou nie daarop hoop en dan is ek teleurgesteld nie. Maar ek was baie bly toe ek die nuus vanoggend (Vrydag) gehoor het," sê Gerald.
Hy het vir sy ander twee vakke, Engels en geskiedenis, albei in die 70 gekry en sê hy het beslis nie slapgelê weens sy krieketverpligtinge nie.
Hy het juis in 2018 ook die Suid-Afrikaanse o.19-span in die Wêreldbeker-toernooi in Nieu-Seeland verteenwoordig.
"Al was ek besig, het ek in die aande geleer en ook saam met vriende geleer wat my gehelp het," sê Gerald.
Hy gaan vanjaar BCom-bemarking by Kovsies studeer en sê hoewel sy studies vir hom belangrik is, sien hy 'n toekoms vir homself as krieketspeler.